Document ID: 32000R0360

NEUVOSTON ASETUS (EY) N:o 360/2000,
annettu 14 päivänä helmikuuta 2000,
lopullisen polkumyyntitullin käyttöönotosta Kiinan kansantasavallasta peräisin olevan perkipoltetun (sintratun) magnesiumoksidin tuonnissa
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 9 artiklan ja 11 artiklan 2 kohdan,
ottaa huomioon komission ehdotuksen, joka on tehty komission kuultua neuvoa-antavaa komiteaa,
sekä katsoo seuraavaa:
A MENETTELY
1 Voimassa olevat toimenpiteet
(1) Kiinan kansantasavallasta, jäljempänä "Kiina", peräisin olevan perkipoltetun (sintratun) magnesiumoksidin tuonnissa otettiin joulukuussa 1993 käyttöön neuvoston asetuksella (EY) N:o 3386/93(2) lopulliset polkumyyntitoimenpiteet 120 ecua tonnilta olevaan vähimmäishintaan perustuvina muuttuvina polkumyyntitulleina. Perustana ollut tutkimusajanjakso ulottui 1 päivästä heinäkuuta 1990 30 päivään kesäkuuta 1991.
2 Tarkastelupyyntö
(2) Kiinasta peräisin olevan perkipoltetun magnesiumoksidin tuontiin sovellettavien polkumyyntitoimenpiteiden voimassaolon lähestyvästä päättymisestä julkaistun ilmoituksen(3) johdosta komissio vastaanotti kesäkuussa 1998 neuvoston asetuksen (EY) N:o 384/96, jäljempänä "perusasetus", 11 artiklan 2 kohdan mukaisen pyynnön kyseisten toimenpiteiden tarkastelusta.
(3) Pyynnön esitti Eurométaux niiden yhteisön tuottajien, jäljempänä "pyynnön esittäneet tuottajat", puolesta, joiden yhteinen tuotanto muodostaa 62 prosenttia perkipoltetun magnesiumoksidin yhteisön tuotannosta.
(4) Pyyntö perustuu siihen, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalalle aiheutuneen vahingon toistumiseen. Kuultuaan neuvoa-antavaa komiteaa komissio päätti, että on olemassa riittävä näyttö tarkastelun vireille panemiseksi, mistä syystä se pani vireille tutkimuksen(4) perusasetuksen 11 artiklan 2 kohdan nojalla.
3 Tutkimus
(5) Komissio ilmoitti virallisesti tarkastelun vireillepanosta pyynnön esittäneille yhteisön tuottajille, niille kiinalaisille viejille ja vientiä harjoittaville tuottajille, jäljempänä "kiinalaiset viejät", tuojille ja niitä edustaville järjestöille, joita asian tiedettiin koskevan, sekä viejämaan julkisen vallan edustajille. Komissio lähetti kyselylomakkeet edellä mainituille osapuolille ja tarkastelun vireillepanoa koskevassa ilmoituksessa asetetussa määräajassa ilmoittautuneille osapuolille. Lisäksi vertailumaaksi valitun Turkin kolmelle tiedossa olevalle tuottajalle ilmoitettiin tarkastelun vireillepanosta ja lähetettiin kyselylomakkeet. Lisäksi osapuolille, joita asia suoraan koski, annettiin tilaisuus esittää kantansa kirjallisesti ja pyytää saada tulla kuulluiksi.
(6) Kaikki pyynnön esittäneet yhteisön tuottajat vastasivat kyselyyn. Kiinalaiset viejät, vientiä harjoittavat tuottajat ja tuojat eivät vastanneet kyselyyn. Yksi tuoja kuitenkin esitti näkökantansa kirjallisesti ja eräs toinen toimitti tiettyjä tietoja. Kaksi käyttäjää vastasi kyselyyn ja kolmas antoi eräitä tietoja.
(7) Komissio hankki ja tarkasti kaikki polkumyynnin ja vahingon jatkumisen tai toistamisen todennäköisyyden määrittämisen kannalta tarpeellisina pitämänsä tiedot. Tarkastuskäyntejä suoritettiin seuraavien yritysten toimitiloissa:
a) pyynnön esittäneet yhteisön tuottajat:
- Grecian Magnesite SA, Ateena, Kreikka,
- Magnesitas Navarras, Pamplona, Espanja;
b) vertailumaan tuottaja:
- KÜMAS AS, Kütahya, Turkki;
c) yhteisön käyttäjät:
- Sambre et Dyle, Belgia,
- Bet-Ker Oy, Suomi.
(8) Polkumyynnin jatkumista tai toistamista koskeva tutkimus kattoi 1 päivän tammikuuta 1998 ja 31 päivän joulukuuta 1998 välisen ajanjakson, jäljempänä "tutkimusajanjakso". Vahingon jatkumista tai toistamista koskeva tutkimus kattoi 1 päivän tammikuuta 1994 ja tutkimusajanjakson päättymisen välisen ajanjakson, jäljempänä "vahinkotutkimusajanjakso".
B TARKASTELTAVANA OLEVA TUOTE JA SAMANKALTAINEN TUOTE
1 Tarkasteltavana oleva tuote
(9) Tarkasteltavana oleva tuote on perkipoltettu luonnon magnesiumoksidi, joka jalostetaan magnesiitista eli luonnonvaraisesta magnesiumkarbonaatista. Perkipoltetun magnesiumoksidin tuottamiseksi magnesiumkarbonaatti on louhittava, murskattava, eriteltävä ja poltettava uunissa 1500-2000 Celsius-asteessa. Tuloksena on perkipoltettu magnesiumoksidi, jonka MgO-pitoisuus (magnesiumoksidi) on 80-98 prosenttia. Perkipoltetun magnesiumoksidin yleisimmät epäpuhtaudet ovat SiO2, Fe2O3, Al2O3, CaO ja B2O3 (pii-, rauta-, alumiini-, kalsium- ja boorioksidi). Perkipoltettua magnesiumoksidia käytetään ensisijaisesti tulenkestävien tuotteiden tuotannossa muovattujen ja muovaamattomien tuotteiden valmistuksessa. Tarkasteltavana olevan tuotteen kemiallisissa ja fyysisissä perusominaisuuksissa, keskinäisessä korvaavuudessa ja käyttötarkoituksissa ei ole merkittäviä eroja. Kuten aiemmassa tutkimuksessa, tässäkin tutkimuksessa kaikkia perkipoltetun magnesiumoksidin laatuja on pidettävä yhtenä tuotteena.
2 Samankaltainen tuote
(10) Tarkasteltavana olevan tuotteen eräs käyttäjä on väittänyt, että Kiinasta peräisin oleva perkipoltettu magnesiumoksidi ei ole samankaltainen tuote yhteisössä tuotetun ja myydyn perkipoltetun magnesiumoksidin kanssa. Kyseinen käyttäjä vetosi muun muassa laatuominaisuuksiin. Tältä osin tutkimuksessa kävi ilmi, että magnesiitti louhitaan ja jalostetaan perkipoltetuksi magnesiumoksidiksi samankaltaisilla menetelmillä. Tätä perkipoltettua magnesiumoksidia käytetään lisäksi samojen tulenkestävien tuotteiden valmistukseen. Vaikka louhintamenetelmät, esiintymän MgO-pitoisuus ja tuotantomenetelmät saattavat vaihdella, nämä eroavaisuudet eivät vaikuta merkittävästi lopputuotteeseen eikä niillä voida perustella väitettä siitä, että Kiinasta peräisin oleva perkipoltettu magnesiumoksidi poikkeaisi kemiallisilta ja fyysisiltä ominaisuuksiltaan yhteisössä tuotetusta perkipoltetusta magnesiumoksidista. Tämän vahvistaa se tosiasia, että yhteisön tuottajilla ja kiinalaisilla viejillä on yhteisiä asiakkaita.
(11) Tämän vuoksi Kiinasta yhteisöön vietyä perkipoltettua magnesiumoksidia, yhteisön tuotannonalan yhteisössä tuottamaa ja myymää perkipoltettua magnesiumoksidia sekä Turkin kotimarkkinoilla tuotettua ja myytyä perkipoltettua magnesiumoksidia pidetään perusasetuksen 1 artiklan 4 kohdassa tarkoitettuina samankaltaisina tuotteina.
C POLKUMYYNNIN JATKUMISEN TODENNÄKÖISYYS
1 Alustavat huomiot
(12) Tämänkaltaisen tarkastelun tarkoituksena on perusasetuksen 11 artiklan 2 kohdan mukaisesti todeta, johtaisiko toimenpiteiden voimassaolon päättyminen polkumyynnin jatkumiseen tai toistumiseen.
2 Vertailumaa
(13) Normaaliarvoa määritettäessä otettiin huomioon, että tämän tutkimuksen osalta Kiinasta tulevan tuonnin normaaliarvo perustui kolmannesta markkinatalousmaasta saatuihin tietoihin. Turkki nimettiin tarkastelun vireillepanoa koskevassa ilmoituksessa viitemaaksi soveltuvaksi kolmanneksi markkinatalousmaaksi. Eräs etuyhteydetön tuoja väitti, että Turkki ei ollut tarkoitukseen soveltuva, koska raaka-aineiden saanti on Turkissa vaikeampaa kuin Kiinassa. Luonnon olosuhteet ovat magnesiittilouhoksille otollisemmat Kiinassa kuin Turkissa, joten louhimisesta ja jalostamisesta aiheutuvat kustannukset ovat Turkissa suuremmat kuin Kiinassa. Sama tuoja väitti lisäksi, että Turkin kotimarkkinat ovat liian pienet toimiakseen edustavina vertailumarkkinoina Kiinan osalta. Kyseinen tuoja ei kuitenkaan esittänyt vaihtoehtoista kolmatta markkinatalousmaata.
(14) Komissio tarkasteli, oliko jo aiemmassa tutkimuksessa kolmantena markkinatalousmaana käytetty Turkki edelleen tarkoituksenmukainen valinta. Erityisesti kävi ilmi, että ainakin kolme turkkilaista yritystä tuotti ja möi perkipoltettua magnesiumoksidia Turkissa merkittäviä määriä kilpaillen toistensa kanssa ja käyden kauppaa muiden maiden viejien kanssa. Alkuperäisessä tutkimuksessa tarkasteltiin kysymystä raaka-aineiden paremmasta saatavuudesta Kiinassa kuin Turkissa eikä sellaista uutta näyttöä esitetty, joka olisi muuttanut päätelmää siitä, että Turkki on soveltuva kolmas markkinatalousmaa. Siltä osin kuin kyseiset erot näytetään toteen, ne voidaan ottaa huomioon tekemällä perusasetuksen 2 artiklan 10 kohdan mukaiset tarvittavat oikaisut (katso johdanto-osan 19 kappale). Edellä esitetyn perusteella kolmelle tiedossa olevalle turkkilaiselle tuottajalle esitettiin pyyntö toimia yhteistyössä. Näistä yksi suostui yhteistyöhön.
3 Normaaliarvo
(15) Normaaliarvoa määritettäessä tutkittiin ensin ainoan yhteistyössä toimivan turkkilaisen tuottajan osalta, oliko se myynyt edustavia määriä tarkasteltavana olevaa tuotetta kotimarkkinoilla perusasetuksen 2 artiklan 2 kohdassa tarkoitetulla tavalla eli oliko kyseinen myynti enemmän kuin 5 prosenttia Kiinan yhteisöön viemästä tarkasteltavana olevan tuotteen määrästä. Kyseistä myyntiä kotimarkkinoille pidettiin edustavana.
Sen jälkeen määritettiin, oliko tarkasteltavana olevaa tuotetta myyty kotimarkkinoille riittävässä määrin tavanomaisessa kaupankäynnissä perusasetuksen 2 artiklan 4 kohdan mukaisesti. Koska kannattavien liiketoimien määrä oli vähemmän kuin 80 prosenttia mutta vähintään 10 prosenttia kokonaismyynnistä, normaaliarvo määritettiin tarkasteltavana olevan tuotteen kannattavassa myynnissä tosiasiallisesti maksettujen hintojen painotetun keskiarvon perusteella.
4 Vientihinta
(16) Koska kiinalaiset viejät eivät toimineet yhteistyössä, vientihinta oli laskettava perusasetuksen 18 artiklan mukaisesti käytettävissä olevien tietojen perusteella. Eurostatin tiedot valittiin soveltuvaksi perusteeksi vientihinnan määrittämiseen. Eurostatin lukuihin perustuvat keskimääräiset hintatasot vahvistettiin viittaamalla yhteistyössä toimineelta tuojalta saatuihin tietoihin.
5 Vertailu
(17) Painotettua keskimääräistä normaaliarvoa verrattiin perusasetuksen 2 artiklan 11 kohdan mukaisesti perkipoltetun magnesiumoksidin vientihinnan painotettuun keskiarvoon molempien arvojen ollessa määritettyinä tuottajamaan satamassa vapaasti laivassa -tasolla.
(18) Tasapuolisen vertailun varmistamiseksi normaaliarvon ja vientihinnan välillä otettiin perusasetuksen 2 artiklan 10 kohdan mukaisesti huomioon eroavuudet hintojen vertailukelpoisuuteen vaikuttavissa tekijöissä. Tässä suhteessa tehtiin oikaisuja sisämaa- ja merirahti-, vakuutus-, käsittely-, lastaus- ja liitännäiskustannusten sekä luottokustannusten osalta.
(19) Aiemmassa tutkimuksessa todettiin, että raaka-aineiden saanti on Kiinassa helpompaa kuin Turkissa. Koska tilanteen muuttumisesta ei ole saatu tietoja, oikaisu on tehty kyseisten kahden maan välillä louhintamäärissä olevan eron huomioon ottamiseksi. Normaaliarvoon päätettiin soveltaa samaa oikaisua kuin aiemmassa tutkimuksessa, toisin sanoen normaaliarvoon tehtiin vähennys, joka vastaa 20:ta prosenttia yhteistyössä toimineen turkkilaisen tuottajan louhintakustannuksista.
(20) Lisäksi katsottiin, samoin kuin aiemmassa tutkimuksessa, että kiinalainen raaka-aine on turkkilaista puhtaampaa, ja sen vuoksi tehtiin oikaisu kyseisen eron huomioon ottamiseksi.
6 Polkumyyntimarginaali
(21) Normaaliarvon ja vientihinnan välinen vertailu osoitti polkumyynnin olemassaolon, ja polkumyyntimarginaali oli sama kuin se määrä, jolla normaaliarvo, sellaisena kuin se oli määritettynä, ylitti yhteisöön suuntautuvassa viennissä sovelletun hinnan. Prosenttiosuutena cif-tuontihinnasta yhteisön rajalla ilmaistun polkumyyntimarginaalin todettiin olevan hyvin merkittävä eli noin 50 prosenttia.
(22) Koska polkumyyntiä tapahtui merkittävissä määrin koko tutkimusajanjakson ajan, vähintään samantasoisen polkumyynnin jatkumista pidetään hyvin todennäköisenä, jos toimenpiteet poistetaan.
D POLKUMYYNNIN TOISTUMISEN TODENNÄKÖISYYS
(23) Koska tuonti on määrältään huomattavaa ja se on tapahtunut merkittävällä polkumyynnillä, ei katsota tarpeelliseksi tutkia, toistuisiko polkumyynti, jos toimenpiteet poistettaisiin.
E YHTEISÖN TUOTANNONALAN MÄÄRITELMÄ
(24) Tutkimusajanjakson aikana yhteisössä oli neljä perkipoltetun magnesiumoksidin tuottajaa. Tutkimuksessa kävi ilmi, että kaksi pyynnön esittänyttä yhteisön tuottajaa edustavat 62:ta prosenttia perkipoltetun magnesiumoksidin yhteisön tuotannosta ja tämän vuoksi ne muodostavat yhteisön tuotannonalan perusasetuksen 4 artiklan 1 kohdan ja 5 artiklan 4 kohdan mukaisesti.
(25) On pantava merkille, että yhteisön tuotannonalaa aiemmassa tutkimuksessa edustaneesta neljästä yhteisön tuottajasta kaksi lopetti toimintansa vuonna 1991, toisin sanoen aiemman tutkimuksen aikana. Kyseiset kaksi tuottajaa ovat Magnomin SA, Thessaloniki, Kreikka, ja Financial Mining, Industrial & Shipping Corporation (Fimisco), Ateena, Kreikka. Fimisco asetettiin selvitystilaan vuonna 1992 ja sen omaisuus myytiin vuonna 1996 eräälle tulenkestävien tuotteiden tuottajalle (Viomagn, Kreikka). Vaikka Viomagn ei pyytänyt nykyistä tutkimusta, se tukee sitä. Magnominin toiminta lakkasi lopullisesti, kun sen louhintaa koskevan toimiluvan voimassaolo päättyi vuonna 1997.
(26) Tutkimuksessa kävi ilmi, että yhteistyöhön osallistumaton tuottaja (joka ei kuitenkaan vastustanut yhteistyötä), itävaltalainen Veitsch-Radex, on täysin korkeamman jalostusasteen integroitunut tuottaja, joka käyttää perkipoltetun magnesiumoksidin tuotantonsa pelkästään sisäiseen kulutukseen.
F SELVITYS YHTEISÖN MARKKINOIDEN TILANTEESTA
1 Kulutus yhteisön markkinoilla
(27) Perkipoltetun magnesiumoksidin todettavissa oleva yhteisön kulutus määritettiin seuraavien tekijöiden perusteella:
- yhteisön tuottajien myyntimäärät yhteisössä,
- perkipoltetun magnesiumoksidin tuonti Kiinasta yhteisöön,
- perkipoltetun magnesiumoksidin tuonti yhteisöön kaikista muista kolmansista maista.
(28) Tällä perusteella laskettuna kulutus väheni vahinkotutkimusajanjaksolla 2 prosenttia noin 497000 tonnista vuonna 1994 486000 tonniin tutkimusajanjaksolla. Kysyntä nousi huippuunsa vuonna 1995 (20 prosentin lisäys vuoteen 1994 verrattuna), mutta laski sen jälkeen jatkuvasti ollen alhaisimmillaan vuonna 1997. Markkinat elpyivät huomattavasti tutkimusajanjaksolla, jolloin kulutus lisääntyi 13 prosenttia vuoteen 1997 verrattuna.
2 Asianomaisesta maasta tuleva tuonti
a) Asianomaisen tuonnin määrä ja markkinaosuus vahinkotutkimusajanjaksolla
(29) Vahinkotutkimusajanjaksolla Kiinasta peräisin olevan perkipoltetun magnesiumoksidin tuontimäärät eivät seuranneet kulutuksessa havaittua suuntausta. Vuoden 1994 ja tutkimusajanjakson välillä Kiinasta tulleen tuonnin määrä nousi noin 10 prosenttia noin 238000 tonnista noin 261000 tonniin, mutta yhteisön kulutus laski 2 prosenttia. Vuoden 1997 ja tutkimusajanjakson välillä asianomainen tuonti nousi 30 prosenttia, kun taas kulutus nousi ainoastaan 13 prosenttia. On pantava merkille, että tutkimusajanjaksona tuotu määrä (260967 tonnia) on merkittävästi korkeampi kuin aiemmalla tutkimuksen tutkimusajanjaksolla todettu tuonnin määrä (176000 tonnia).
(30) Kiinasta peräisin olleen tuonnin markkinaosuus lisääntyi vuoden 1994 48 prosentista 54 prosenttiin tutkimusajanjaksona. Merkille pantavaa on, että aiemman tutkimuksen tutkimusajanjakson aikana kiinalaisen perkipoltetun magnesiumoksidin markkinaosuuden indeksiluku oli 85, kun taas vuonna 1994 vastaava indeksiluku oli 100.
b) Tarkasteltavana olevan tuotteen tuonnin hintakehitys ja hinnoittelu
i) Asianomaisen tuonnin hintakehitys
(31) Koska kiinalaiset viejät eivät ole toimineet yhteistyössä, Kiinasta tulleen tuonnin hintakehitys vahinkotutkimusajanjakson aikana on määritetty Eurostatin tietojen perusteella keskimääräisten cif-tuontihintojen pohjalta. Kyseiset hinnat nousivat noin 10 prosenttia vahinkotutkimusajanjakson aikana. Erityisesti vuoden 1994 ja 1995 välillä, toisin sanoen heti lopullisten polkumyyntitoimenpiteiden käyttöönoton jälkeen, Kiinasta yhteisöön suuntautuneen perkipoltetun magnesiumoksidin tuonnin hinnat nousivat noin 16 prosenttia. Hinnat alkoivat kuitenkin laskea lievästi mutta vakaasti vuodesta 1996 lähtien. Vahinkotutkimusajanjakson aikana hinnat ylittivät aina vähimmäishinnan. On pantava merkille, että aiemman tutkimuksen tutkimusajanjakson aikana keskimääräinen cif-tuontihinta oli noin 90 ecua tonnilta.
(32) Kiinasta peräisin olevan tuonnin hintakehitystä tarkasteltaessa olisi otettava huomioon tutkimuksen aikana ilmi käyneet kaksi tärkeää seikkaa. Ensinnäkin Eurostatin tiedot eivät vaikuta välttämättä paikkansapitäviltä. Todellisten liiketoimien perusteella tutkimuksen aikana todennetut tuontihinnat olivat nimittäin aina Eurostatin lukuja alhaisempia. Koska siten todennettua tuontia ei kuitenkaan voitu määrän ja arvon osalta pitää edustavana, Eurostatin lukuja käytettiin määrittämään Kiinasta tulleen tuonnin hintakehitys.
(33) Toiseksi, kiinalaisten viejien yhteisöön suuntautuneen viennin tuotevalikoima oli vahinkotutkimusajanjakson aikana erilainen kuin aiemman tutkimuksen aikana. Yhteistyössä toimineiden tai muutoin tietoja komission yksiköille toimittaneiden asianomaisten osapuolten esittämien tietojen perusteella kävi ilmi, että toimenpiteiden käyttöönoton jälkeen kiinalaisten viejien yhteisöön myymä tarkasteltavana oleva tuote sisälsi aina vähintään 90 prosenttia MgO:ta. Vertailun vuoksi todettakoon, että aiemman tutkimuksen tutkimusajanjakson aikana Kiinasta peräisin olevan perkipoltetun magnesiumoksidin tuonnissa yli 50 prosentissa MgO-pitoisuus oli alle 90 prosenttia, toisin sanoen suurin osa oli heikompilaatuista perkipoltettua magnesiumoksidia ja siten halvempaa, ja vähimmäishinta oli laskettu alemman hinnan perusteella. Tämän voidaan katsoa osoittavan, että vahinkotutkimusajanjaksona tapahtunut hinnannousu selittyy sillä, että kiinalaiset viejät möivät prosenttiosuutena laskettuna enemmän korkeampilaatuista perkipoltettua magnesiumoksidia.
(34) On myös pantava merkille, että Kiinasta peräisin olevan perkipoltetun magnesiumoksidin yhteisöön suuntautuneen viennin hinnat olivat vahinkotutkimusajanjakson aikana aina alemmat kuin sekä yhteisön tuottajien (katso johdanto-osan 35 kappale) että muiden kolmansien maiden (katso johdanto-osan 59 kappale) hinnat.
ii) Viejien hinnoittelu
(35) Koska kiinalaiset viejät eivät toimineet yhteistyössä, komission yksiköt käyttivät kahta menetelmää tarkastellakseen kiinalaisten viejien hinnoittelua suhteessa yhteisön tuotannonalan hinnoitteluun tutkimusajanjakson aikana. Ensinnäkin cif-vientihintaa verrattiin Eurostatin lukujen perusteella pyynnön esittäneiden yhteisön tuottajien painotettuun keskimääräiseen hintaan, joka oli oikaistu vapaasti tehtaalla -tasolle, MgO-pitoisuudesta riippumatta. Tarkastelun tuloksena Kiinasta peräisin olevan perkipoltetun magnesiumoksidin hintojen todettiin olevan yhteisön tuotannonalan hintoja alhaisempia.
(36) Toiseksi, todenmukaisen käsityksen saamiseksi kiinalaisten viejien hinnoittelusta edellä mainitun (johdanto-osan 33 kappale) tuotevalikoimassa tapahtuneen muutoksen takia vaikutti järkevämmältä verrata cif-vientihintaa pyynnön esittäneiden yhteisön tuottajien sellaisesta perkipoltetusta magnesiumoksidista veloittamaan hintaan, jonka MgO-pitoisuus on vähintään 90 prosenttia. Tämän menetelmän soveltaminen osoitti kiinalaisten viejien myyntihintojen olleen todellakin huomattavasti yhteisön tuotannonalan hintoja alhaisempia.
(37) Perkipoltetun magnesiumoksidin hintakehitystä olisi tarkasteltava myös ottaen huomioon seuraavat seikat. Eräs etuyhteydetön tuoja, jonka osuus Kiinan kokonaistuonnista yhteisöön oli 13 prosenttia vuonna 1995 ja 11 prosenttia vuonna 1996, esitti komission yksiköille tietoja, joiden perusteella tuontimäärästä noin puolen osalta todettu hinnannousu alkuperäiseen tutkimusajanjaksoon verrattuna vaikutti keinotekoiselta, kuten jäljempänä esitetään. Kyseinen tuoja hankki perkipoltettua magnesiumoksidia kiinalaisilta viejiltä alempaan hintaan kuin vähimmäishinta, joka on 120 ecua tonnilta. Suurimmassa osassa tätä tuontia etuyhteydettömän tuojan asiakkaat (tuotteen tosiasialliset käyttäjät) hoitivat tulliselvityksen tälle maksetun jälleenmyyntihinnan perusteella. Etuyhteydetön tuoja sisällytti kyseiseen jälleenmyyntihintaan tietyn marginaalin kattaakseen yhteisössä aiheutuneet kustannukset ja saadakseen voittoa. Tällä tavalla kurottiin umpeen kiinalaiselle viejälle maksetun hankintahinnan ja vähimmäishinnan välinen erotus. Näin osoitettiin, että tuojan asiakkaiden tulliviranomaisille ilmoittama lopullinen hinta oli vähimmäishintaa korkeampi, mutta lopullisen hinnan paljastama menetelmä tuo ilmi myös sen, että kiinalaista perkipoltettua magnesiumoksidia voitiin myydä yhteisössä alempaan hintaan kuin 120 ecua tonnilta. Tässä yhteydessä on otettava lisäksi huomioon, että alkuperäinen vähimmäishinta määritettiin tuojien/kauppiaiden hankintahintojen tasolle eikä loppukäyttäjien hankintahintojen tasolle. Edellä kuvattu kauppatapa näyttää tämän vuoksi vaikuttavan toimenpiteiden tosiasialliseen tehokkuuteen. Kyseisellä kauppatavalla voitaisiin myös selittää se, miksi Eurostatin luvut olivat suurempia kuin tutkimuksen aikana todetut tosiasialliset hinnat.
3 Yhteisön tuotannonalan taloudellinen tilanne
a) Tuotanto
(38) Yhteisön tuotannonalan perkipoltetun magnesiumoksidin tuotanto väheni 33 prosenttia vuoden 1994 ja tutkimusajanjakson välillä. On pantava merkille, että vähennys oli erityisen huomattava vuosina 1995 ja 1996, jolloin myös perkipoltetun magnesiumoksidin kulutus väheni yhteisön markkinoilla.
(39) Tutkimuksessa kävi ilmi, että yhteisön tuotannonalan oli pakko muuttaa vahinkotutkimusajanjakson aikana tuotevalikoimaansa ja keskittää tuotantonsa perkipoltetun magnesiumoksidin heikompiin laatuihin. Se tuotti kuitenkin edelleen merkittävän määrän (noin 20 prosenttia) perkipoltettua magnesiumoksidia, jonka MgO-pitoisuus oli vähintään 90 prosenttia.
b) Tuotantokapasiteetti
(40) Yhteisön tuotannonalan tuotantokapasiteetti pysyi vahinkotutkimusajanjakson aikana vakaana.
c) Kapasiteetin käyttöaste
(41) Kapasiteetin käyttöaste laski 34 prosenttia vuoden 1994 ja tutkimusajanjakson välillä.
d) Myyntimäärä
(42) Yhteisön tuotannonalan kokonaismyyntimäärä laski noin 36 prosenttia vuoden 1994 ja tutkimusajanjakson välillä. On huomattava myös, että toimenpiteiden käyttöönoton jälkeen vuonna 1995 yhteisön tuotannonala pystyi hyötymään kasvavasta kysynnästä (se lisäsi myyntimääräänsä noin 3 prosenttia), mutta tutkimusajanjaksolla, jolloin kulutus kasvoi 13 prosenttia (katso edellä johdanto-osan 28 kappale), se ei onnistunut seuraamaan tätä suuntausta ja sen myyntimäärä väheni noin 23 prosenttia.
e) Markkinaosuus
(43) Yhteisön tuotannonalan osuus yhteisön markkinoista väheni 37 prosenttia vahinkotutkimusajanjakson aikana. On pantava merkille, että vaikka yhteisön tuotannonalan markkinaosuus väheni aiemman tutkimuksen aikana 30 prosentista vuonna 1988 15 prosenttiin aiemman tutkimuksen tutkimusajanjaksona, negatiivinen suuntaus hidastui parhaillaan tarkasteltavien polkumyyntitoimenpiteiden käyttöönoton jälkeen.
f) Hintakehitys
(44) Tutkimuksessa kävi ilmi, että pyynnön esittäneiden yhteisön tuottajien perkipoltetusta magnesiumoksidista veloittama keskimääräinen vapaasti tehtaalla -myyntihinta nousi 23 prosenttia vahinkotutkimusajanjakson aikana. Yhteisön tuotannonala ei kuitenkaan tästä noususta huolimatta pystynyt nostamaan hintojaan kannattavalle tasolle, kuten jäljempänä esitetään (johdanto-osan 46 kappale), ja joutui toimimaan tappiolla.
(45) Hintakehitystä on tarkasteltava edellä mainittu vahinkotutkimusajanjakson aikana tuotevalikoimassa tapahtunut muutos (katso johdanto-osan 39 kappale) huomioon ottaen. Yhteisön tuotannonala nimittäin keskitti vähitellen tuotantonsa ja myyntinsä perkipoltetun magnesiumoksidin heikompien laatuihin, joiden tuotanto on halvempaa ja joita tämän vuoksi voidaan myydä edullisempaan hintaan, korkeampien laatujen kustannuksella, jotka voisivat olla kannattavimpia, mutta joilla yhteisön tuotannonala ei pystyisi kilpailemaan kiinalaisen perkipoltetun magnesiumoksidin aiheuttaman hintapaineen kanssa. Tämän vuoksi yhteisön tuotannonala ei saavuttanut tyydyttävää hintatasoa, vaikka hinnat yleisesti ottaen nousivat.
g) Kannattavuus
(46) Vaikka yhteisön tuotannonalan kannattavuus prosenttiosuutena nettomyynnistä ilmaistuna kohentui absoluuttisesti indeksiluvusta (- 100) vuonna 1994 indeksilukuun (- 28) tutkimusajanjakson aikana, se pysyi negatiivisena lähes koko vahinkotutkimusajanjakson ajan.
h) Työllisyys
(47) Työllisyys laski yhteisön tuotannonalalla 31 prosenttia vahinkotutkimusajanjakson aikana.
i) Investoinnit
(48) Pyynnön esittäneet yhteisön tuottajat nostivat investointiastettaan noin 78 prosenttia vahinkotutkimusajanjakson aikana. Vaikka nämä luvut eivät koske pelkästään tarkasteltavana olevaa tuotetta, koska oli mahdotonta kohdentaa investointeja yksinomaan perkipoltettuun magnesiumoksidiin, kävi ilmi, että investoinnit oli suurimmaksi osaksi tarkoitettu rationalisoimaan edelleen perkipoltetun magnesiumoksidin tuotantoprosessia.
j) Päätelmät
(49) Yhteisön tuotannonalan tilanne kohentui joidenkin tarkasteltujen talouden tunnuslukujen osalta polkumyyntitoimenpiteiden käyttöönoton jälkeen vuonna 1993 ja koko vahinkotutkimusajanjakson ajan. Erityisesti sen keskimääräiset myyntihinnat nousivat ja tappiot pienenivät. Ponnisteluja tuotantoprosessin rationalisoimiseksi jatkettiin ja uusia investointeja tehtiin, mikä osoittaa, että tuotannonala on edelleen elinkelpoinen ja se on päättänyt jatkaa toimintaansa.
(50) Muut talouden tunnusluvut eivät kuitenkaan kehittyneet yhtä suotuisasti vahinkotutkimusajanjakson aikana. Yhteisön tuotannonala ei pystynyt nostamaan tuotantoa, kapasiteetin käyttöastetta, myyntimääriä, markkinaosuuksia ja työllisyyttä tyydyttävälle tasolle.
(51) Tämän vuoksi yhteisön tuotannonalan katsotaan olevan vielä vaikeassa tilanteessa.
4 Tarkasteltavana olevan tuonnin vaikutukset
(52) Toimenpiteiden käyttöönoton jälkeinen markkinoiden kehitys paljastaa, että aiemmassa tutkimuksessa määritelty vähimmäishinta ei lannistanut kiinalaisia viejiä yhteisön markkinoille suuntautuvan myynnin osalta. Kiinalaisten viejien markkinaosuudet nimittäin kasvoivat vahinkotutkimusajanjakson aikana, ja kaiken kaikkiaan kiinalaisten viejien läsnäolo yhteisön markkinoilla vahvistui verrattuna aiemman tutkimuksen tutkimusajanjaksoon. Lisäksi on pantava merkille, että yhteisön tuotannonala menetti markkinaosuuttaan lähes samassa suhteessa kuin Kiina lisäsi omaansa.
(53) Kiinan vientihinnat nousivat käyttöön otettujen toimenpiteiden mukaisesti nykyisen vahinkotutkimusajankohdan aikana, ja yhteisön tuotannonalan hintatilanne vaikutti sekin kehittyvän myönteisempään suuntaan. Mutta kuten edellä on esitetty seikkaperäisesti, hinnannousua ei kannata painottaa liikaa. Hintakehitystä tarkasteltaessa on ensinnäkin otettava huomioon, että kiinalaiset viejät siirtyivät alhaisemmista MgO-pitoisuuksista korkeampiin (katso johdanto-osan 33 kappale). Toiseksi on pidettävä mielessä, että kyseinen muutos tuotevalikoimassa johti siihen, että yhteisön tuotannonala vähitellen menetti myyntimääriään ja vähensi perkipoltetun magnesiumoksidin korkeampien laatujen tuotantoaan. Kuten johdanto-osan 36 kappaleessa selitetään, tarkasteltavana olevan tuonnin hintapaine vaikutti erityisesti perkipoltetun magnesiumoksidin korkeampiin laatuihin, joiden osalta yhteisön tuotannonala ei pystynyt kilpailemaan (katso myös edellä johdanto-osan 45 kappale).
(54) Lisäksi on aiheellista mainita vuonna 1994 käyttöön otettu Kiinan lisenssijärjestelmä, joka todennäköisesti osaltaan nosti kiinalaisten tuotteiden hintoja kaikkialla maailmassa (katso yksityiskohtaisemmin johdanto-osan 73-75 kappale).
(55) Tutkimuksesta on käynyt ilmi myös, että tutkimusajanjakson aikana polkumyyntitulleja on maksettu vähintään 7 prosentin osalta tarkasteltavana olevan tuotteen Kiinasta tulleesta tuonnista, mikä merkitsee kyseisen tuonnin tapahtuneen alle vähimmäishinnan.
5 Tuontimäärät ja tuontihinnat muista kolmansista maista
a) Myynnin määrä ja markkinaosuus
(56) Perkipoltetun magnesiumoksidin tuontimäärä muista kolmansista maista väheni vahinkotutkimusajanjakson aikana 178500 tonnista vuonna 1994 166500 tonniin tutkimusajanjaksolla. Tämä merkitsee noin 7 prosentin vähennystä.
(57) Muista kolmansista maista tulevan tuonnin markkinaosuudet supistuivat 2 prosenttia vuoden 1994 ja tutkimusajanjakson välillä. Supistuminen oli vielä tuntuvampi vuoden 1995 ja tutkimusajankohdan välillä, vaikka vuosina 1994 ja 1995 kyseiset markkinaosuudet olivat kasvaneet yhteisön kulutuksessa todettua suuntausta enemmän (jos tuonti olisi yhteisön kulutuksen mukainen, markkinaosuudet pysyisivät vakaina).
(58) Edellä esitetty osoittaa, että kiinalaiset viejät pystyivät vahinkotutkimusajanjakson aikana lujittamaan asemaansa yhteisössä sekä yhteisön tuotannonalan (katso johdanto-osan 42 kappale) että muiden kolmansien maiden markkinaosuuden kustannuksella.
b) Kolmansista maista tulevan tuonnin myyntihinnat
(59) Eurostatin mukaan muista kolmansista maista tulleen tuonnin keskimääräinen myyntihinta laski 9 prosenttia vahinkotutkimusajanjakson aikana. Keskimääräinen yksikköhinta oli kuitenkin aina korkeampi kuin vastaava hinta sekä Kiinasta peräisin olevassa tuonnissa että yhteisön tuotannonalan myynnissä.
(60) Edellä esitetyn perusteella katsotaan, että tarkasteltavana olevan tuotteen muista kolmansista maista tullut tuonti ei vaikuttanut merkittävästi yhteisön tuotannonalan taloudelliseen tilanteeseen.
6 Päätelmät
(61) Kiinalaisten viejien aiheuttaman jatkuvan hintapaineen takia yhteisön tuotannonalan taloudellinen tilanne pysyi vaikeana voimassa olevista toimenpiteistä huolimatta. Kyseisen hintapaineen vuoksi yhteisön tuotannonala ei pystynyt toipumaan aiempien ja nykyisten polkumyyntikäytäntöjen vaikutuksista. Tässä yhteydessä on pantava merkille, että yhteisön tuotannonalaa aiemmassa tutkimuksessa edustaneesta neljästä yhteisön tuottajasta peräti kaksi lopetti toimintansa aiemman menettelyn aikana, mikä vähensi työllisyyttä merkittävästi. Tutkimuksessa kävi kuitenkin ilmi, että jäljellä oleva yhteisön tuotannonala on edelleen elinkelpoinen eikä sen aikomuksena ole lopettaa toimintaansa.
G VAHINGON TOISTUMISEN TODENNÄKÖISYYS
1 Selvitys Kiinan tilanteesta
(62) Ottaen huomioon, että yhteisön tuotannonalan taloudellinen tilanne on edelleen vaikea, nykyisten toimenpiteiden voimassaolon päättymisen todennäköisten vaikutusten arvioimiseksi tarkasteltiin seuraavia osatekijöitä:
a) Luonnonvarat, tuotantokapasiteetti, kapasiteetin käyttöaste ja varastot
(63) Koska kiinalaiset viejät eivät toimineet yhteistyössä, selvitys perustuu valituksessa esitettyihin tietoihin sekä alan aikakauslehdistä ja markkinatutkimuksista saatuihin tietoihin.
(64) Magnesiitin osalta Kiinalla on edellä mainittujen lähteiden mukaan maailman suurimmat yksittäisen maan luonnonvarat, joiden osuus on 17,3 prosenttia maailman magnesiittiesiintymistä.
(65) Samojen lähteiden mukaan magnesiumoksidin tuotantokapasiteetti on ollut Kiinassa viime vuosina noin 2500000 tonnia vuodessa, josta 1700000 tonnia on ollut perkipoltettua magnesiumoksidia. Tämä merkitsee, että Kiinan osuus perkipoltetun magnesiumoksidin maailmanlaajuisesta tuotantokapasiteetista on 28 prosenttia.
(66) Kapasiteetin käyttöasteen ja varastojen osalta ei saatu luotettavia tietoja, koska asianomaiset kiinalaiset osapuolet eivät toimineet yhteistyössä.
(67) Saatavilla olevien erityisjulkaisujen ja -aikakauslehtien sekä raaka-ainevarantojen koon ja tuotantokapasiteetin määrän perusteella katsotaan, että kiinalaisilla viejillä on huomattavia mahdollisuuksia lisätä tuotantoaan ja vientimääriään yhteisöön tulevaisuudessa.
b) Kiinan vienti kolmansiin maihin
(68) Komission yksiköt selvittivät lisäksi Yhdysvaltojen kauppaministeriön tilastojen perusteella, että perkipoltetun magnesiumoksidin osalta Yhdysvallat kuuluu Kiinan tärkeimpiin vientimarkkinoihin. Kyseisen tuonnin osuus oli 77 prosenttia perkipoltetun magnesiumoksidin kokonaistuonnista Yhdysvaltoihin vuonna 1998.
(69) Yhdysvaltoihin suuntautuneen Kiinan viennin kokonaismäärä kasvoi vuosina 1994-1998 11 prosenttia eli noin 263000 tonnista noin 292000 tonniin. Huipussaan vientimäärä oli yli 320000 tonnia vuonna 1995. Cif-myyntihinnat nousivat 88 ecusta tonnilta vuonna 1994 117 ecuun tonnilta tutkimusajanjakson aikana, toisin sanoen 33 prosenttia.
(70) Tutkimuksesta kävi ilmi, että yhteisöön suuntautunut Kiinan vienti oli kehittynyt vastaavasti kuin Yhdysvaltoihin suuntautunut Kiinan vienti. Molemmilla markkinoilla kiinalaisen tuonnin hinnat kuuluivat koko vahinkotutkimusajanjaksolla yleensä kaikista muista kolmansista maista tulleen tuonnin hinnoista alhaisimpiin.
(71) Edellä mainittu tutkimusajanjakson aikainen hinta 117 ecua tonnilta on 23 prosenttia alempi kuin yhteisössä samalla ajanjaksolla kiinalaisesta tuotteesta veloitettu hinta ja 2,5 prosenttia alempi kuin aikaisempien toimenpiteiden yhteydessä yhteisössä vahvistettu vähimmäishinta.
(72) Edellä esitetystä voidaan tehdä se päätelmä, että ilman toimenpiteitä kiinalaisen tuotteen hinnat saattaisivat laskea ainakin Yhdysvalloissa veloitettujen tuontihintojen tasolle.
c) Kiinan lisenssijärjestelmä
(73) Kiinan ulkomaankaupan ja talousyhteistyön ministeriö sekä metallien, mineraalien ja kemikaalien kiinalaisten tuojien ja viejien kauppakamari ottivat huhtikuussa 1994 käyttöön eräiden mineraalien viennin osalta vientilisenssijärjestelmän, joka vastaa vientikiintiö- ja vientiverojärjestelmää. Kyseinen lisenssijärjestelmä koskee kaikkia magnesiumoksideja, myös perkipoltettua. Vuonna 1997 18 kiinalaista yritystä sai vuotuisessa lisenssejä ja tonnimääriä koskevassa tarjouskierroksessa magnesiumoksidin osalta vientilisenssin 2 miljoonan enimmäistonnimäärälle. Lisenssimaksu oli 30 dollaria tonnilta (26,5 ecua tonnilta) vuonna 1997 ja nousi 40 dollariin tonnilta (36,6 ecua tonnilta) vuonna 1998. Tästä voidaan päätellä, että jos noudatetaan vähimmäishintaa 120 ecua tonnilta, perkipoltetun magnesiumoksidin tosiasiallinen vientihinta yhteisöön ilman lisenssimaksua on 83,4 ecua tonnilta. Eurométaux'n mukaan Liaoningin maakunnassa, johon suurin osa tuottajista on sijoittautunut, otettiin vuonna 1995 käyttöön paikallinen vientivero, jonka määrä oli vuonna 1997 15,7 dollaria tonnilta (14,4 ecua tonnilta). Tämän johdosta tosiasiallinen myyntihinta yhteisöön olisi paikallinen vero vähennettynä niinkin alhainen kuin 69,4 ecua tonnilta.
Eurométaux'n mukaan Kiinan lisenssijärjestelmä saatetaan magnesiitin ja siten myös perkipoltetun magnesiumoksidin osalta piakkoin poistaa. Se väittää, että poistamisen johdosta Kiinan perkipoltetun magnesiumoksidin vienti kasvaisi määrällisesti ja sen hinta laskisi huomattavasti, jos polkumyyntitoimenpiteitä ei jatkettaisi.
(74) On pantava merkille, että lisenssijärjestelmästä suoritetussa selvityksessä painotetaan kiinalaisten viejien mahdollisuutta myydä perkipoltettua magnesiumoksidia yhteisöön hyvin alhaisilla hinnoilla.
(75) Ottaen huomioon, että viejämaan julkisen vallan edustajat ovat yksipuolisesti ottaneet käyttöön edellä esitetyn järjestelmän, katsotaan lisäksi, että sen olemassaolo tai poistaminen ei voi mitenkään vaikuttaa yhteisön toimielinten päätökseen siitä, toistuisiko vahingollinen polkumyynti, jos toimenpiteet eivät olisi voimassa.
2 Vahingon toistumista koskevat päätelmät
(76) Otetaan huomioon erityisesti seuraavat tekijät:
- yhteisön tuotannonalan taloudellinen tilanne on edelleen vaikea voimassa olevista toimenpiteistä huolimatta,
- Kiinasta tulevalla tuonnilla on edelleen poikkeuksellisen vahva asema yhteisön markkinoilla, ja se tapahtuu polkumyynnillä alhaisin hinnoin,
- ilman polkumyyntitoimenpiteitä kiinalaiset viejät voisivat veloittaa erittäin alhaisia hintoja ottaen huomioon ensinnäkin Kiinan lisenssijärjestelmän maksujen vähentämisen hinnoista ja toiseksi Kiinan viennin hinnoittelun Yhdysvaltain markkinoilla, jossa hinnat ovat aina olleet alemmat kuin yhteisössä,
- suuret raaka-ainevarannot ja kiinalaisten kehittyneet valmiudet raaka-aineen hyödyntämiseen osoittavat, että kiinalaisilla viejillä on mahdollisuuksia lisätä tuotantoaan ja/tai vientimääriään,
- useissa liiketoimissa vähimmäishinta alitettiin, mikä osoittaa, että kiinalaiset viejät pystyvät alentamaan hintojaan.
Edellä esitetyn perusteella katsotaan vahingon toistumisen olevan todennäköistä, jos toimenpiteet kumotaan.
H YHTEISÖN ETU
1 Johdanto
(77) Perusasetuksen 21 artiklan mukaisesti tarkasteltiin, olisiko nykyisten polkumyyntitoimenpiteiden voimassaolon jatkaminen kokonaisuudessaan yhteisön edun vastaista. Yhteisön edun määrittäminen perustuu kaikista asiaan liittyvistä etunäkökohdista kuten tarkasteltavana olevan tuotteen yhteisön tuotannonalasta, tuojista, kauppiaista ja käyttäjistä tehtyyn arviointiin.
(78) Arvioidakseen toimenpiteiden voimassaolon jatkamisen tai jatkamatta jättämisen todennäköisiä vaikutuksia komissio pyysi tietoja kaikilta edeltä mainituilta asianomaisilta osapuolilta. Komissio lähetti kyselylomakkeet 12:lle tarkasteltavana olevan tuotteen tuojalle ja 78 käyttäjälle. Yksikään tuoja ei vastannut kyselyyn, mutta kaksi antoi joitakin tietoja. Käyttäjistä kaksi vastasi kyselyyn ja tiedot todennettiin.
(79) On syytä muistaa, että toimenpiteiden käyttöönottoa ei aiemmassa tutkimuksessa pidetty yhteisön edun vastaisena. Lisäksi on huomattava, että tämä tutkimus on tarkastelu eli siinä selvitetään tilannetta, jossa polkumyyntitoimenpiteet on jo otettu käyttöön. Niinpä tämän tutkimuksen ajoitus ja luonne mahdollistavat niiden kielteisten vaikutusten arvioinnin, joita voimassa olevilla polkumyyntitoimenpiteillä on saattanut aiemmin olla asianomaisiin osapuoliin.
(80) Tällä perusteella tutkittiin, oliko vahingollisen polkumyynnin jatkumista ja toistamista koskevista päätelmistä huolimatta olemassa pakottavia syitä, joiden johdosta olisi pääteltävä, että tässä erityistapauksessa toimenpiteiden voimassapitäminen ei ole yhteisön edun mukaista.
2 Yhteisön tuotannonalan etu
(81) Katsotaan, että jos aiemmassa tutkimuksessa vahvistetuista polkumyyntitoimenpiteistä luovutaan, vahingollinen polkumyynti todennäköisesti toistuu ja yhteisön tuotannonalan heikko tilanne huonontua entisestään.
(82) Kuten edellä on esitetty, Kiinasta peräisin olevan perkipoltetun magnesiumoksidin halpatuonti vahinkotutkimusajanjaksolla on vaikuttanut yhteisön tuotannonalaan. Tämän vuoksi katsotaan, että tarkasteltavien polkumyyntitoimenpiteiden tavoitetta ei ole täysin saavutettu, toisin sanoen yhteisön markkinoille ei ole saatu palautettua tervettä kilpailua yhteisön tuotannonalan ja kiinalaisten tuottajien välille.
(83) Vaikka yhteisön tuotannonala on viime vuosina ponnistellut merkittävästi parantaakseen tuottavuuttaan, jotta sen tuotantokustannukset laskisivat ja kilpailukyky paranisi, se ei saanut parannettua kannattavuuttaan kohtuulliselle tasolle vahinkotutkimusajanjakson aikana, minkä lisäksi työllisyys laski voimakkaasti. Lisäksi kaksi aiempaan tutkimukseen osallistunutta kreikkalaista yhteisön tuottajaa lopetti toimintansa.
(84) Tutkimuksessa todettiin kuitenkin myös, että yhteisön tuotannonala on elinkelpoinen, minkä vahvistaa erityisesti sen johdonmukainen investointiaste vahinkotutkimusajanjakson aikana. Myös tuotantoprosessin rationalisoimiseksi toteutetut ponnistelut osoittavat, että yhteisön tuotannonala ei ole valmis luopumaan kyseisen alan tuotannosta.
(85) Edellä esitetyn perusteella vaikuttaa tarpeelliselta jatkaa nykyisten toimenpiteiden voimassaoloa polkumyynnillä tapahtuvan tuonnin kielteisten vaikutusten poistamiseksi. Ne voisivat vaarantaa yhteisön tuotannonalan olemassaolon ja samalla huomattavan määrän työpaikkoja. Lisäksi on otettava huomioon, että tämän yhteisön tuotannonalan katoaminen vaikuttaisi kielteisesti myös korkeamman jalostusasteen tuotannonaloihin, koska näiden valinnanvara hankkijoiden suhteen supistuisi merkittävästi.
3 Tuojien etu
(86) Kukaan etuyhteydettömistä tuojista ei vastannut komission lähettämään kyselyyn. Kieltäytyminen yhteistyöstä osoittaa jo sinänsä, että toimenpiteet eivät vaikuttaneet kovin kielteisesti kyseisen alan taloudelliseen tilanteeseen. Tämän vahvistaa se, että tuojat kävivät edelleenkin kauppaa tarkasteltavana olevalla tuotteella ja jopa lisäsivät tuonnin määrää vahinkotutkimusajanjakson aikana.
(87) Tämän vuoksi katsotaan, että tällä hetkellä voimassa olevien polkumyyntitoimenpiteiden käyttöönotto ei vaikuttanut kielteisesti tarkasteltavana olevan tuotteen tuojien taloudelliseen tilanteeseen. On myös epätodennäköistä, että toimenpiteiden jatkaminen johtaisi niiden taloudellisen tilanteen heikentymiseen tulevaisuudessa.
4 Käyttäjien etu
(88) Tarkasteltavana olevan tuotteen käyttäjät, eli korkeamman jalostusasteen tuotannonalat, ovat tulenkestävien tuotteiden tuottajia. Ainoastaan kaksi 78 käyttäjästä, joille komissio lähetti kyselylomakkeen, vastasi kyselyyn. Samoin kuin tuojien osalta, vähäinen yhteistyö osoittaa jo sinänsä, että toimenpiteet eivät vaikuttaneet kovin kielteisesti kyseisen alan taloudelliseen tilanteeseen. Voimassa olevien toimenpiteiden vaikutusta kahden yhteistyössä toimineen yrityksen tilanteeseen arvioitiin, vaikka niiden edustavuus on korkeamman jalostusasteen tuotannonalojen osalta vähäistä, sillä toinen hankki ainoastaan noin 2 prosenttia Kiinasta vahinkotutkimusajanjaksolla tuodun perkipoltetun magnesiumoksidin kokonaismäärästä ja toinen vuoden 1997 alussa alle 1 prosentin.
(89) Tältä osin tutkimuksessa kävi ilmi, että voimassa olevista toimenpiteistä huolimatta käyttäjät jatkoivat Kiinasta peräisin olevan perkipoltetun magnesiumoksidin tuontia ja yhdessä tapauksessa peräti aloittivat sen tuonnin. Toimenpiteet eivät siis saaneet tulenkestävien tuotteiden tuottajia vaihtamaan hankintalähdettään. Vaikka perkipoltettu magnesiumoksidi muodostaa merkittävän osan tulenkestävien tuotteiden kustannuksista, tuontihinnan korotus ei ilmeisesti ollut niin korkea, että se olisi aiheuttanut haittaa.
(90) On huomattava, että Suomeen sijoittautuneen käyttäjän perkipoltetusta magnesiumoksidista maksama tuontihinta lähes kaksinkertaistui sen jälkeen, kun Suomi liittyi Euroopan yhteisöön. Se hankkii kuitenkin edelleen Kiinasta peräisin olevaa perkipoltettua magnesiumoksidia. Tästä voidaan tehdä kaksi päätelmää:
a) toimenpiteet ovat olleet tehokkaita Kiinasta tulevan tuonnin hintojen nousun osalta; ja
b) näin muodostunut hinta on edelleen kilpailukykyinen muualla yhteisössä veloitetun hinnan kanssa.
(91) Edellä esitetyn perusteella voidaan katsoa, että polkumyyntitoimenpiteet eivät vaikuttaneet kielteisesti tarkasteltavina olevan tuotteen käyttäjien kustannustilanteeseen ja kannattavuuteen.
(92) Kuten edellä (johdanto-osan 29 ja 30 kappale) esitetään, voimassa olevat polkumyyntitoimenpiteet eivät ole johtaneet yhteisön markkinoiden sulkemiseen tuonnilta, vaan pikemminkin hyvän kauppatavan vastaisten kauppakäytäntöjen torjumiseen ja polkumyynnillä tapahtuvan tuonnin vääristyneiden vaikutusten jonkinasteiseen korjaamiseen. Kuten edellä on jo mainittu, Kiinasta tuleva tuonti lisääntyi 10 prosenttia vahinkotutkimusajanjakson aikana.
Koska toimenpiteet ovat jo olleet käytössä tietyn ajan ja koska niiden taso säilytettäisiin samana, voidaan päätellä, että käyttäjien tilanne ei heikkenisi.
5 Yhteisön etua koskevat päätelmät
(93) Voimassa olevien polkumyyntitoimenpiteiden jatkaminen johtaa todennäköisesti perkipoltetun magnesiumoksidin hinnan vakauteen yhteisön markkinoilla. Jos yhteisön tuotannonalaa ei suojata polkumyynnillä tapahtuvan tuonnin vaikutuksilta, sen asema ei ainoastaan huonone, vaan sen toiminta saattaa lakata kokonaan. Voimassa olevat toimenpiteet eivät tunnu vaikuttaneen kovin kielteisesti käyttäjien ja tuojien taloudelliseen tilanteeseen. Tämän tutkimuksen aikana kerättyjen tietojen perusteella mikään polkumyyntitoimenpiteiden käyttöönotosta käyttäjille mahdollisesti aiheutunut hinnankorotus ei vaikuta suhteettomalta siihen etuun verrattuna, jonka yhteisön tuotannonala sai polkumyynnillä tapahtuvan tuonnin aiheuttaman kaupan vääristymisen poistamisesta.
(94) Tämän vuoksi katsotaan, ettei ole pakottavia syitä olla jatkamatta voimassa olevia polkumyyntitoimenpiteitä.
I POLKUMYYNTITOIMENPITEET
(95) Kaikille asianomaisille osapuolille ilmoitettiin niistä oleellisista seikoista ja huomioista, joihin voimassa olevien toimenpiteiden voimassapitäminen perustuu. Osapuolille asetettiin määräaika, jossa niiden oli esitettävä kyseisiä ilmoituksia koskevat huomautuksensa. Huomautuksia ei esitetty.
(96) Edellä esitetyn perusteella ja perusasetuksen 11 artiklan 2 kohdan mukaisesti olisi asetuksella (EY) N:o 3386/93 Kiinasta peräisin olevan perkipoltetun magnesiumoksidin tuonnissa käyttöön otetut muuttuvat polkumyyntitullit ja 120 ecun suuruinen vähimmäishinta tonnilta pidettävä edelleen voimassa,
ON ANTANUT TÄMÄN ASETUKSEN:
1 artikla
1. Otetaan käyttöön lopullinen polkumyyntitulli CN-koodiin 2519 90 30 kuuluvan Kiinan kansantasavallasta peräisin olevan perkipoltetun magnesiumoksidin tuonnissa.
2. Tullin määrä on vähimmäishinnan, jonka suuruus on 120 euroa tonnilta, ja vapaasti yhteisön rajalla tullaamattomana -nettohinnan erotus, jos jälkimmäinen hinta on alempi.
3. Jollei toisin säädetä, sovelletaan tulleja ja muita tullikäytäntöjä koskevia voimassa olevia säännöksiä ja määräyksiä.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä helmikuuta 2000.

Labels: 3
18
4
1